*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Νοεμβρίου 1988

με την οποία παρατείνεται και τροποποιείται η απόφαση 85/594/ΕΟΚ που επιτρέπει στην Ελληνική Δημοκρατία να λάβει ορισμένα μέτρα διασφάλισης σύμφωνα με το άρθρο 108 παράγραφος 3 της συνθήκης ΕΟΚ

(Το κείμενο στην ελληνική γλώσσα είναι το μόνο αυθεντικό)

(88/600/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 108 παράγραφος 3,

Εκτιμώντας:

ότι, με την απόφασή της 85/594/ΕΟΚ (1), η Επιτροπή επέτρεψε, σε προσωρινή βάση, στην Ελληνική Δημοκρατία να λάβει ορισμένα μέτρα διασφάλισης προς στήριξη του προγράμματος για τη σταθεροποίηση της οικονομίας που η ελληνική κυβέρνηση έθεσε σε εφαρμογή από τα τέλη του 1985 για να αντιμετωπίσει τις σοβαρές δυσχέρειες του ισοζυγίου πληρωμών και να αποκαταστήσει την αναγκαία ισορροπία·

ότι έκτοτε, και παράλληλα με τη βελτίωση της ισορροπίας του ισοζυγίου πληρωμών της Ελλάδας, πολλά από τα εν λόγω μέτρα διασφάλισης ανακλήθηκαν σύμφωνα με τις διατάξεις της απόφασης 85/594/ΕΟΚ· ότι η εν λόγω απόφαση τροποποιήθηκε με τις αποφάσεις της Επιτροπής 86/614/ΕΟΚ (2) και 87/152/ΕΟΚ (3) και τελευταία με την απόφασή της 88/438/ΕΟΚ (4)·

ότι η Ελληνική Δημοκρατία επικαλέστηκε τη συνέχιση των δυσκολιών στο ισοζύγιο πληρομών της και ζήτησε παράταση ορισμένων μέτρων διασφάλισης όσον αφορά τις κινήσεις κεφαλαίων και τις μεταφορές συναλλάγματος τις σχετικές με τις δαπάνες κατοίκων της Ελλάδας για ταξίδια αναψυχής στο εξωτερικό, σύμφωνα με τις διατάξεις του άρθρου 9 παράγραφος 5 της απόφασης 85/594/ΕΟΚ της Επιτροπής· ότι, ωστόσο, οι ελληνικές αρχές χαλάρωσαν τους περιορισμούς που είχαν αρχικά επιτραπεί στον εν λόγω τομέα· ότι προτίθενται να συνεχίσουν τη χαλάρωση των περιορισμών παράλληλα με τα αποτελέσματα που επιτυγχάνονται όσον αφορά την αποκατάσταση του ισοζυγίου πληρωμών·

ότι, από την εξέταση της γενικής οικονομικής κατάστασης της Ελλάδας στην οποία προέβη η Επιτροπή, προκύπτει ότι η βελτίωση της εξωτερικής θέσης της Ελλάδας από το 1986 και εξής επιτρέπει την ελάφρυνση των περιορισμών που είχαν αρχικά εγκριθεί όσον αφορά τις κινήσεις κεφαλαίων και τις δαπάνες για ταξίδια αναψυχής που πραγματοποιούνε οι έλληνες κάτοικοι στο εξωτερικό· ότι, ωστόσο, η κατάσταση του ισοζυγίου πληρωμών της Ελλάδας παραμένει επισφαλής και ότι, προκειμένου να συνεχιστεί και να σταθεροποιηθεί η αποκατάστασή του, ιδίως μέσω της εξυγίανσης των δημοσίων οικονομικών, δικαιολογείται η προσωρινή διατήρηση ορισμένων μέτρων διασφάλισης στον εν λόγω τομέα·

ότι, κατά συνέπεια, πρέπει να παραταθεί και να τροποποιηθεί η έγκριση για την εφαρμογή των εν λόγω μέτρων διασφάλισης· ότι, ωστόσο, είναι σκόπιμη η προσεκτική παρακολούθηση της εξέλιξης της οικονομικής κατάστασης στην Ελλάδα, προκειμένου να τροποποιηθούν ή ενδεχομένως να καταργηθούν τα μέτρα που έχουν εγκριθεί σε περίπτωση που μεταβληθούν οι συνθήκες που οδήγησαν στη λήψη τους·

ότι, για λόγους διαφάνειας, είναι σκόπιμη η παρουσίαση σε ένα και μόνο κείμενο του συνόλου του διατακτικού της απόφασης 85/594/ΕΟΚ, όπως αυτή τροποποιείται με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το διατακτικό της απόφασης 85/594/ΕΟΚ αντικαθίσταται από το ακόλουθο κείμενο:

«Άρθρο 1

Η Ελλάδα οφείλει να καταργήσει προοδευτικά τις εξαγωγικές ενισχύσεις που χορηγούνται βάσει της απόφασης αριθ. 1574/70 της Ελληνικής Νομισματικής Επιτροπής, όπως τροποποιήθηκε από την απόφαση αριθ. 350/82, σε τέσσερα ίσα στάδια, που θα αρχίζουν την 1η Ιανουαρίου 1987, 1988, 1989 και 1990 αντίστοιχα. Η προοδευτική αυτή κατάργηση θα εφαρμοστεί ως εξής: ο αριθμός που προκύπτει στις 16 Δεκεμβρίου 1986 είτε από την εφαρμογή του τύπου που χρησιμοποιείται για τον υπολογισμό της οφειλόμενης επιστροφής βάσει των αποφάσεων αριθ. 1574/70 και αριθ. 350/82 της Ελληνικής Νομισματικής Επιτροπής, είτε από την εφαρμογή σταθερού συντελεστή, θα μειωθεί κατά 40 % προκειμένου να ληφθούν υπόψη οι επιπτώσεις από τη θέσπιση του φόρου προστιθέμενης αξίας (ΦΠΑ). Η διαφορά (δηλαδή 60 % του συντελεστή της 16ης Δεκεμβρίου 1986) θα καταργηθεί στη συνέχεια σε τέσσερα διαδοχικά στάδια ανά 25 % σε καθεμία από τις προαναφερόμενες ημερομηνίες.

Από τις 4 Φεβρουαρίου 1988, καμία ενίσχυση δεν θα χορηγείται στις εξαγωγές ζαχαρόπηκτης φλούδας (NIMEXE 20.04-30, NIMEXE 2006-00-39 από την 1η Ιανουαρίου 1989).

Άρθρο 2

Η Ελληνική κυβέρνηση οφείλει να υποβάλει στην Επιτροπή, εντός τεσσάρων εβδομάδων μετά τη λήξη κάθε εξαμήνου (30 Ιουνίου και 31 Δεκεμβρίου), έκθεση όσον αφορά τη χορήγηση εξαγωγικών ενισχύσεων, στην οποία θα αναφέρεται ο αριθμός, η αξία και η κατανομή των ενισχύσεων ανά τομέα, ώστε να είναι σε θέση η Επιτροπή να προβαίνει σε εξαμηνιαίο έλεγχο για να διασφαλιστεί η σωστή εφαρμογή της παρούσας απόφασης.

Η Επιτροπή επιφυλάσσεται να ζητήσει οποτεδήποτε από την ελληνική κυβέρνηση να της διαβιβάσει, μέσα σε δύο εβδομάδες, το ειδικό έντυπο που χρησιμοποιήθηκε για τον υπολογισμό οποιασδήποτε εξαγωγικής ενίσχυσης ώστε να μπορεί να ελέγξει την εφαρμογή της παρούσας απόφασης.

Άρθρο 3

Στην περίπτωση που από τα στοιχεία που γνωστοποιούνται στην Επιτροπή, μετά από εξέταση και διαβούλευση με τα ενδιαφερόμενα μέρη, αποδεικνύεται ότι η χορήγηση των εξαγωγικών ενισχύσεων σε έναν συγκεκριμένο τομέα επιφέρει ή υπάρχει κίνδυνος να επιφέρει σημαντικές μεταβολές στις παραδοσιακές εμπορικές ροές και ότι οι μεταβολές αυτές προκαλούν ή απειλούν να προκαλέσουν σοβαρή υλική ζημία σε υφιστάμενο σε άλλα κράτη μέλη βιομηχανικό κλάδο, σε βαθμό αντίθετο προς το κοινό συμφέρον, η Επιτροπή θα τροποποιήσει την παρούσα απόφαση έτσι ώστε να μειώνεται ή να αποκλείεται κάθε ενίσχυση στον εν λόγω τομέα.

Άρθρο 4

1. Επιτρέπεται στην Ελλάδα προσωρινά, εντός των ορίων και υπό τους όρους που αναφέρονται στο παράρτημα της παρούσας απόφασης, να απογορεύει ή να υποβάλει σε εκ των προτέρων έγκριση τη σύναψη ή την πραγματοποίηση συναλλαγών και τις μεταφορές συναλλάγματος τις συνδεόμενες με τις κινήσεις κεφαλαίων που έχουν ελευθερωθεί κατά την ημερομηνία της παρούσας απόφασης, σύμφωνα με τις διατάξεις της οδηγίας του Συμβουλίου της 11ης Μαΐου 1960 για τη θέση σε εφαρμογή του άρθρου 67 της συνθήκης (1), όπως τροποποιήθηκε τελευταία από την οδηγία 86/566/ΕΟΚ (2).

2. Επιτρέπεται στην Ελλάδα προσωρινά να περιορίσει τις μεταφορές συναλλάγματος που συνδέονται με τις δαπάνες των κατοίκων της Ελλάδας για ταξίδια αναψυχής σε 840 Ecu ανά άτομο και ανά ταξίδι. Ωστόσο, οι κάτοικοι δύνανται, εκτός από αυτό το βασικό ποσό, να χρησιμοποιούν στο εξωτερικό τις κάρτες πληρωμών ή τις πιστωτικές κάρτες για τουριστικές δαπάνες μέχρι 300 Ecu ανά άτομο και ανά έτος.

3. Υπό την επιφύλαξη των διατάξεων του άρθρου 5, οι παρεκκλίσεις που προβλέπονται στο παρόν άρθρο ισχύουν μέχρι τις 31 Δεκεμβρίου 1989, εκτός αν αναφέρεται διαφορετικά στο παράρτημα της παρούσας απόφασης.

Άρθρο 5

1. Η Επιτροπή παρακολουθεί προσεκτικά την εξέλιξη της οικονομικής κατάστασης στην Ελλάδα. Επιφυλάσσεται, μετά από διαβούλευση με το ενδιαφερόμενο κράτος μέλος, να τροποποιήσει ή να καταργήσει, εν όλω ή εν μέρει, την παρούσα απόφαση, ιδίως αν διαπιστώσει ότι έχουν μεταβληθεί οι συνθήκες που οδήγησαν στην έκδοσή της ή αν οι επιπτώσεις της αποδεικνύονται περισσότερο περιοριστικές απ' όσο απαιτείται για την επίτευξη του στόχου της.

2. Αν, πριν από την ημερομηνία λήξης των παρεκκλίσεων που παραχωρούνται μέχρι τις 31 Δεκεμβρίου 1989 δυνάμει του άρθρου 4, η Ελλάδα επικαλεστεί την εμμονή των δυσχερειών ή σοβαρούς κινδύνους δυσχερειών στο ισοζύγιο πληρωμών, η Επιτροπή θα προβεί σε εξέταση της συνολικής οικονομικής κατάστασης προκειμένου να εξακριβώσει αν πρέπει να παραταθεί η εφαρμογή του συνόλου ή τμήματος των μέτρων διασφάλισης που βρίσκονται εν ισχύ.

Άρθρο 6

Η παρούσα απόφαση απευθύνεται στην Ελληνική Δημοκρατία.

ΠΑΡΑΡΤΗΜΑ

1.2 // // // Είδος πράξης

// Φύση των επιτρεπόμενων περιορισμών

κατά παρέκκλιση των υποχρεώσεων

έναντι της Κοινότητας

// // // // // Άμεσες επενδύσεις // Η συμμετοχή κατοίκων σε νέες ή υφιστάμενες επιχειρήσεις, εγκατεστημένες στο έδαφος άλλων κρατών μελών, για τη δημιουργία ή τη διατήρηση σταθερών οικονομικών δεσμών, καθώς και τα μακροπρόθεσμα δάνεια που χορηγούνται από κατοίκους σε μη κατοίκους για τον ίδιο σκοπό, είναι δυνατό να υπόκεινται σε εκ των προτέρων έγκριση μέχρι τις 30 Ιουνίου 1989. Η σχετική έγκριση χορηγείται αν οι εν λόγω επενδύσεις χρηματοδοτούνται σε ποσοστό 25 % από δάνεια που έχουν ληφθεί σε ξένα νομίσματα. // Επενδύσεις σε

ακίνητα // Οι επενδύσεις σε ακίνητα που πραγματοποιούνται στην αλλοδαπή από κατοίκους είναι δυνατό να υπόκεινται σε εκ των προτέρων έγκριση. Η έγκριση αυτή χορηγείται στους κατοίκους που μεταναστεύουν, στο πλαίσιο της ελεύθερης κυκλοφορίας των εργαζομένων μισθωτών και μη, για τις επενδύσεις που συνδέονται και με τη μόνιμη διανομή ή την εγκατάστασή τους. // Πράξεις επί τίτλων // Η απόκτηση από κατοίκους ξένων τίτλων ή εθνικών τίτλων που εκδίδονται σε ξένη αγορά είναι δυνατόν να απαγορεύεται ή να υπόκειται σε εκ των προτέρων έγκριση. Ωστόσο: // // - οι κάτοικοι επιτρέπεται να αποκτούν τίτλους που έχουν εκδώσει οι Κοινότητες και η Ευρωπαϊκή Τράπεζα Επενδύσεων στα πλαίσια συνολικού ετήσιου ορίου 50 εκατομμυρίων Ecu, // // - οι οργανισμοί συλλογικών επενδύσεων που είναι εγκατεστημένοι στην Ελλάδα επιτρέπεται να επενδύουν σε ξένους τίτλους μέχρι ποσού 20 % των καθαρών στοιχείων ενεργητικού τους όσον αφορά τα αμοιβαία κεφάλαια και 20 % του καταβεβλημένου κεφαλαίου όσον αφορά τις εταιρείες επενδύσεων-χαρτοφυλακίου.» // //

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 22 Νοεμβρίου 1988.

Για την Επιτροπή

Ο Πρόεδρος

Jacques DELORS

(1) ΕΕ αριθ. L 373 της 31. 12. 1985, σ. 9.

(2) ΕΕ αριθ. L 357 της 18. 12. 1986, σ. 28.

(3) ΕΕ αριθ. L 63 της 6. 3. 1987, σ. 38.

(4) ΕΕ αριθ. L 218 της 9. 8. 1988, σ. 19.

(1) ΕΕ αριθ. 43 της 12. 7. 1960, σ. 921/60.

(2) ΕΕ αριθ. L 332 της 26. 11. 1986, σ. 22.